Христо Смирненски
Изборно хоро

chitanka.info

Изборно хоро[0]

Звънки шпори пак се чуха

по шосета и села —

вятър изборен задуха

над долини и поля.

Шарено хоро се люшна,

песни, речи, тържества;

Пижо гледа добродушно

и поклаща сал глава.

Танеца пак Сандо[1] води,

рипа, вика: „Ха, сега!“

И по всичките му моди

кърши майсторски снага.

Подир него наредени,

с пъстро цвете на глава,

пъшкат блокови ергени

и поклащат се едва.

След тях алени витязи,

татък хилав радикал,

а на края — бог да пази

и еснафа се хванал.

И люлее се хорото,

Песни, крясъци весден.

Сандо бърше си челото,

зимно време изпотен.

— — — — — — — — — — — —

— — — — — — — — — — — —

— — — — — — — — — — — —

— — — — — — — — — — — —

[0] Публикация: Българан. Седмично хумористично списание. София, г. VII, бр. 9 от [24 февруари] 1922 г., с подпис: Ведбал. Последните стихове са унищожени от цензурата.

Написано по повод проведените на 20 март 1922 г. селскообщински избори, донесли на комунистическата партия нови големи успехи. Тя завладява много нови общински съвети. ↑

[1] Сандо — Александър Стамболийски. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.